
ΔΕΛΤΙΟ ΤΥΠΟΥ

Το Αρχαιολογικό Μουσείο Τεγέας υποψήφιο για «Ευρωπαϊκό Μουσείο 2016»   
Το Υπουργείο Πολιτισμού και Αθλητισμού και η Εφορεία Αρχαιοτήτων Αρκαδίας ανακοινώνουν την υποψηφιότητα του Αρχαιολογικού Μουσείου Τεγέας στον διεθνή διαγωνισμό για την ανακήρυξη του Ευρωπαϊκού Μουσείου 2016. 

Ο διαγωνισμός οργανώνεται από το European Museum Forum (EMF), έναν οργανισμό μη κερδοσκοπικού χαρακτήρα. Ο θεσμός του European Museum of the Year Award (EMYA) θεσπίστηκε το 1977 και τελεί υπό την αιγίδα του Συμβουλίου της Ευρώπης, με στόχο να βραβεύει σε ετήσια βάση την καλύτερη μουσειακή πρακτική στην Ευρώπη και να ενθαρρύνει τις καινοτόμες δράσεις στην κοινωνία των Μουσείων (www.europeanmuseumforum.org).  

Την άνοιξη του 2015 συγκροτήθηκε ο φάκελος της υποψηφιότητας του Μουσείου Τεγέας από την Εφορεία Αρχαιοτήτων Αρκαδίας και, ακολούθως, υποβλήθηκε η αίτηση στον οργανισμό, με την υποστήριξη του Κοινωφελούς Ιδρύματος «Μιχαήλ Ν. Στασινόπουλος – ΒΙΟΧΑΛΚΟ». Στα τέλη Αυγούστου 2015 επισκέφθηκε το Μουσείο Τεγέας η κυρία Shirley Collier, μέλος της κριτικής επιτροπής του EMF, η οποία ξεναγήθηκε στην έκθεση από την Προϊσταμένη της Εφορείας δρ. Αννα Βασιλική Καραπαναγιώτου.

Ύστερα από τη συνεδρίαση της κριτικής επιτροπής  στο Ζάγκρεμπ,  αναρτήθηκε πρόσφατα στην ιστοσελίδα του EMF ο κατάλογος με τις υποψηφιότητες προς βράβευση για το 2016, στην οποία περιλαμβάνεται και το Αρχαιολογικό Μουσείο Τεγέας. Τα βραβεία θα ανακοινωθούν σε τελετή που θα λάβει χώρα το διάστημα 6-9 Απριλίου 2016 στην Tolosa και το San Sebastian της Ισπανίας, στην οποία η ελληνική ομάδα θα παρουσιάσει την υποψηφιότητα του Μουσείου. 
Πρόκειται για το μοναδικό ελληνικό δημόσιο Μουσείο που συμμετέχει στον φετινό διαγωνισμό και η ανακήρυξη της υποψηφιότητάς του αποτελεί ξεχωριστή ευρωπαϊκή διάκριση για την Τεγέα, την Αρκαδία, το Υπουργείο Πολιτισμού και Αθλητισμού και την Ελλάδα.

Το Αρχαιολογικό Μουσείο Τεγέας βρίσκεται στον παραδοσιακό οικισμό της Αλέας Δήμου Τρίπολης, στο κέντρο της Πελοποννήσου. Πρόκειται για ένα από τα πρώτα δημόσια Μουσεία του ελεύθερου ελληνικού κράτους (ιδρύθηκε το 1907) αναβαθμίστηκε κτιριακά και εκθεσιακά τα τελευταία χρόνια με χρηματοδότηση από την Ευρωπαϊκή Ένωση και επαναλειτουργεί από το 2014 (www.tegeamuseum.gr).

